SL Uradni list Evropske unije C 37/28

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2009/C 37/09)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„FABA DE LOURENZÁ“

ES št.: ES-PGI-005-0480-05.07.2005

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Subdirección General de Calidad Agroalimentaria y Agricultura Ecológica. Dirección General de Industrias y Mercados Agroalimentarios. Secretaría General de Medio Rural del Ministerio de Medio Ambiente, y Medio Rural y Marino. España Naslov: Paseo Infanta Isabel, 1 E-28071 Madrid Tel.: (34) 913 47 53 94 Faks: (34) 913 47 54 10 E-mail: sgcaae@mapa.es

2. Vlagatelj:

Naziv: Asociación Cosecheros Asociados de Faba (COAFA) y otros Naslov: Masma — Mondoñedo (Lugo) Tel.: (34) 982 12 10 06 Faks: (34) 982 12 15 52 E-mail: — Sestava: Proizvajalci/predelovalci ( x ) drugo ( )

3. Vrsta proizvoda:

Skupina 1.6 – Sadje, zelenjava in žita, sveži ali predelani

4. Specifikacija:

(Povzetek zahtev v skladu s členom 4(2) Uedbe (ES) št. 510/2006)

4.1 Ime proizvoda: „Faba de Lourenzá“

4.2 Opis: Proizvod z ZGO „Faba de Lourenzá“ je suhi oluščeni fižol, ki izvira iz družine metuljnic ali zelenjadnic, sorte Phaseolus vulgaris, L, ter izvira iz krajevne vrste, znane pod imenom „Faba Galaica“; ta fižol je zdrav, cel, čist in namenjen za prehrano ljudi.

Fižol „Faba Galaica“ po genetski plati spada v andsko dediščino sorte „Phaseolus vulgaris“. Po vrsti zrna spada v mednarodno tržno skupino „Favada“.

Značilnosti zrna so naslednje:

brez žilic v koži, enotne bele barve,

velikost: zelo velik (80–120 g/100 zrn),

mere: dolžina 19–26 mm, širina 9–11 mm, debelina 7–8 mm,

oblika: v obliki ledvice, podolgovat, zaobljen,

vlažnost: 14–17 %.

Fižol „Faba Galaica“ ima kakovostne lastnosti, po katerih se razlikuje od drugih vrst fižola in po katerih je zelo cenjen pri potrošnikih zaradi svoje izredne kulinarične kakovosti, zaradi svojega majhnega deleža lupine (med 8 in 10 %), zaradi svoje visoke zmogljivosti absorpcije vode (večje od 100 %) in zaradi posebnosti pri kuhanju, pri čemer zrna ostanejo cela in popolna s kašnato sredico brez gruč, ki se malo razlikuje od lupine.

4.3 Geografsko območje: Območje pridelave, ki sovpada z območjem pakiranja in embaliranja, zajema obalno ozemlje province Lugo, naravne regije, znane pod imenom A Mariña Luguesa, razdeljene na tri upravne regije: A Mariña Occidental, A Mariña Central in A Mariña Oriental, ki zajema naslednje občine: Alfoz, Barreiros, Burela, Cervo, Foz, Lourenzá, Mondoñedo, Ourol, Pontenova (A), Ribadeo, Trabada, Valadouro (O), Vicedo (O), Viveiro in Xove.

To območje obsega vrsto dolin, obdanih z gorsko verigo, ki se razprostira od severa proti jugu, in za katere so značilna rodovitna, globoka, dobro odcedna tla, povprečne teksture in podnebje, na katerega zelo vpliva topografija in bližina morja.

4.4 Dokazilo o poreklu: Sledljivost proizvoda je zagotovljena z identifikacijo v vsaki fazi proizvodnje in trženja.

Za preverjanje spoštovanja pogojev iz specifikacije nadzorni organ vodi register pridelovalnih površin in register skladišč in obratov za pakiranje, ki se stalno posodabljata.

Samo za suhi fižol, ki ga na pridelovalnih površinah pridelujejo pridelovalci, vpisani v ustrezni register, v skladu z zahtevami iz specifikacije in v skladu z drugimi standardi, ter ki ima zahtevane lastnosti, se lahko uporablja ZGO „Faba de Lourenzá“.

ZGO „Faba de Lourenzá“ se lahko uporablja samo za suhi fižol, ki se je obdelal in/ali pakiral v obratih, vpisanih v ustrezen register.

Nadzorni organ izvaja inšpekcije in preverjanja nad vsemi fizičnimi in pravnimi osebami, ki imajo sredstva, vpisana v register, pridelovalne površine, skladišča, obrate in proizvode, da se ugotovi, ali proizvodi z ZGO „Faba de Lourenzá“ izpolnjujejo zahteve iz specifikacije in druge standarde.

Vpisane osebe morajo poleg tega prijaviti količino fižola „Faba de Lourenzá“ z ZGO, ki se dejansko pridela in trži, kar se zabeleži v registrih za ta namen. Nadzorni organ preveri ujemanje med količinami, ki jih tržijo embalerji, ter količinami, ki jih pridelajo kmetje, ki jih oskrbujejo, ter tudi količinami, ki jih pridelajo kmetje v razmerju do kmetijskega donosa na vpisanih enotah rabe.

Vsa pridelava se trži v posodah z oštevilčenimi nalepkami, značilnimi za ZGO.

4.5 Metoda pridobivanja: Samo za oluščeni suhi fižol sorte „Phaseolus vulgaris, L“, ki izvira iz krajevne vrste „Faba Galaica“ in iz certificiranega semena, s kontrolirano ponovno uporabo semena s kmetijskega gospodarstva ali semena, ki izvira iz drugih pridelovalnih površin, vpisanih v registre nadzornega organa, se lahko uporablja ZGO „Faba de Lourenzá“.

Pred posaditvijo fižola je treba zemljo dobro pripraviti. Dvakrat ali trikrat jo je treba navzkrižno preorati s plugom, pobranati ali obrniti in dodati potrebno gnojilo. Za zemljo je pomemben hlevski gnoj s kmetijskih gospodarstev območja. Saditev poteka med majem in junijem, semena se posadijo v zemljo od 2 do 5cm globoko.

Za pridelovanje fižola „Faba Galaica“ (visoki fižol) je treba pripraviti opore, ki omogočajo enakomeren razvoj rastline. Ta struktura opor se razlikuje glede na sistem izbrane kulture:

monokultura: koli iz lesa ali drugega materiala, povezani z napeto žico ali vrvjo, med katere se napne vrvica ali mreža,

mešana kultura: koruza – fižol: koruza se uporablja za oporo.

Za boj proti morebitnim parazitom in/ali boleznim se uporabljajo naslednje metode:

dezinfekcija struktur in zemlje pred saditvijo na enote poljine, kjer so se pojavile rdeče pršice,

odstranitev plevela in drugih kultur,

nadzor kultur v prvih fazah razvoja,

primerna gostota saditve, ki omogoča zračenje,

uporaba zdravih semen in dobre kaljivosti,

ohranjanje ustrezno rodovitne zemlje, ki je oskrbljena z apnom, ter izogibanje preveliki količini dušika,

izogibanje namočeni zemlji in zbitosti tal,

plitko sajenje,

kolobarjenje kultur, da se prepreči širjenje bolezni, ki jih je težko nadzorovati,

izogibanje zelo zgodnjim saditvam.

Pri kakršni koli obdelavi pridelovalne površine je treba spoštovati naslednje standarde:

Izbere se kar najmanj obdelav, upoštevajo se vedno količine, ki jih priporoča proizvajalec.

Zaporedoma se uporabita največ dva nanosa istega proizvoda, pri čemer se upoštevajo tehnična priporočila.

Upoštevajo se varnostni roki med obdelavo in pobiranjem.

Zalivanje je pogosto in enakomerno ter v majhnih količinah, da se prepreči prevelika namočenost tal. Pri zalivanju se je treba izogniti zdravstvenim tveganjem.

Pobiranje je med koncem avgusta in koncem novembra, ko so stroki suhi in se lahko pobirajo ročno, neposredno na rastlini, strok za strokom ali pa se rastline izrujejo in oberejo v ustreznih prostorih. Pozneje se lahko strojno ali ročno izluščijo zrna.

Fižol se skladišči in hrani v hladnem in suhem prostoru, ki izpolnjuje ustrezne sanitarno-zdravstvene pogoje.

Zrna se pred pakiranjem očistijo, presejejo in preberejo, nato se za najmanj 48 ur dajo v hladilnice, ki imajo najmanj -20 °C, da se uniči morebitni rilčkar. Za konzerviranje proizvoda se ne uporabi nobena kemična obdelava.

Trženi fižol spada v kategorijo ekstra ali prvo kategorijo, ki sta določeni v standardu kakovosti za suho zelenjavo, odobrenem z odlokom 16. novembra 1983 (BOE št. 275, 17. novembra). Posode morajo biti nove, čiste in iz ustreznega materiala, da se proizvod lahko primerno zrači, ohrani in transportira. Večinoma je velikost posod od 0,5 do 1 kg.

4.6 Povezava: Kultura fižola je na tem območju zelo pomembna; množica bibliografskih podatkov priča o njegovem slovesu v različnih delih, kot so „Descripción económica del Reyno de Galicia“ (Lucas Labrada, 1804), „Historia fin de siglo. Descripción geográfica e historia de la provincia de Lugo“ (Antonio Correa Fernández, 1900) ali „Geografía del Reino de Galicia“ (Carreras y Candi, 1936). V krajevnih arhivih Vilanove de Lourenzá obstajajo podatki o tedenskem trgu in mesečnem sejmu, ki kažeta na pomembnost te kulture v regiji. Začetek 1960 je zaznamovalo močno povečanje pridelave fižola v regiji La Mariña Luguesa, zlasti v občini Vilanova de Lourenzá in prav od tega obdobja naprej se je na trgu širila označba „Fabas de Lourenzá“. Proizvod se je pod tem imenom pojavil v različnih kulinaričnih vodičih. Zaradi pomembnosti in priljubljenosti te kulture v tem območju poteka od leta 1991 vsak prvi vikend v oktobru praznik „Faba de Lourenzá“ („Festa da faba de Lourenzá“), ki ga je Xunta de Galicia razglasila za turistično atrakcijo.

Doline, v katerih se prideluje „Faba de Lourenzá“, predstavljajo optimalno naravno okolje za kulturo fižola na splošno in zlasti za vrsto „Faba Galaica“. Zanje so značilna globoka tla, rodovitna, dobro odcedna s povprečno teksturo (glinasta ali glinasto-kisla) in ugodno podnebje: poletje je vlažno in blago (v Lourenzi je povprečna temperatura maja 13,6 °C, septembra pa 17,0 °C ) z rahlimi temperaturnimi spremembami med dnevom in nočjo ter med posameznimi dnevi. Ti pogoji bistveno vplivajo na kakovost proizvoda, zrnje je svetleče, lupina tanka, sredica je mehka, k čemur je treba dodati prijeten okus in teksturo. Zaradi tega potrošniki zelo cenijo ta proizvod, kar dokazujejo višje cene na trgu v primerjavi s fižolom drugega porekla.

Gre za krajevno vrsto, ki jo kmetje regije A Mariña Luguesa gojijo že zelo dolgo in so jo izbrali s pridržanjem najboljših semen vsakega pridelka. Lokalni kmetje so nadaljevali stare prakse z ohranjanjem in izbiro najboljših rastlin, tehnike pridelave pa so prilagodili pogojem območja, s čimer so dobili proizvod, tesno povezan z okoljem in z odličnimi organoleptičnimi lastnostmi.

Tesna vez med vrsto „Faba Galaica“ in omejenim območjem pridelave je v študiji omenil Consejo Superior de Investigaciones Científicas (CSIC), ki je ugotovil, da je obnašanje te sorte, kar zadeva tržno kakovost zrna (zlasti delež lupine in absorpcija vlage) dosti boljše, kadar se vzgaja na omejenem območju pridelave, kot kadar se vzgaja v drugih območjih pridelave fižola v neposredni bližini.

4.7 Nadzorni organ:

Naziv: Instituto Galego da Calidade Alimentaria (Ingacal) Naslov: Rúa Fonte dos Concheiros 11, bajo E-15703 Santiago de Compostela Tel.: (34) 981 54 00 55 Faks: (34) 981 54 00 18 E-mail: sxca.agri@xunta.es

4.8 Označevanje: Po certificiranju je treba na suhi fižol, ki se trži z zaščiteno geografsko oznako „Faba de Lourenzá“, nalepiti trgovsko nalepko, ki ustreza znamki, karakteristični za vsakega proizvajalca/embalerja, ter nalepko za ZGO z alfanumerično kodifikacijo z ustreznim oštevilčenjem, ki ga odobri in izda nadzorni organ in ki vsebuje uradni logotip zaščitene geografske označbe „Faba de Lourenzá“.

Na trgovski nalepki in na nalepki označbe je treba obvezno navesti „Indicación Geográfica Protegida Faba de Lourenzá“.

(1) UL L 93, 31.3.2006, str. 12.